Sciant præsentes et futuri quod Haymo Prior Gigniacensis et Rodulfus Prior Sancti Laurentii, consensu conventus Ginniaci adsociaverunt comitem Stephanum in villa Sancti Laurentii et in ædificatione ejus villæ, tali pacto. Prior retinuit sibi in dominio jus ecclesiæ, scilicet oblationes, sepulturas, decimas, prata et condaminas, domos et tachiam mansorum, in censu et in aliis villæ redditibus medietatem. Comes retinuit sibi in dominio jus furti, adulterii, homicidii, violationis stratæ; cœteras leges præpositi prioris et comitis communiter discernant, et capiant, et per medium dividant; nec alter sine assensu alterius de hujus modi legibus quicquam possit condonare. Præterea propria familia Mensæ prioris immunis ab omni occasione legis comitis habeatur. Item comes priorque Sancti Laurentii castrum sibi ad invicem sacramentant, et quotiens præpositus mutabitur successor priori fidelitatem cum Sacramento faciet. Datum anno ab incarnatione Domini millesimo CXCII. (Charta a clar. amico D. Monnier communicata.)